Urmareste Modifică dimensiunea fontului: Play

Bucureşti, 28 apr /Agerpres/ - Preşedintele Klaus Iohannis a avut joi dimineaţă o întâlnire cu procurorul-şef al DNA, Laura Codruţa Kovesi, şi cu şeful Serviciului de Informaţii Externe, Mihai-Răzvan Ungureanu, şeful statului apreciind că urmează ca cei doi să găsească soluţiile la problemele care ar putea să apară.



"Această situaţie care a apărut se datorează unei comunicări, probabil, sub-optimale. Pentru a clarifica aceste aspecte i-am invitat în această dimineaţă pe amândoi. Am avut o discuţie la care am avut invitaţi pe dna procuror-şef Kovesi şi pe dl director Ungureanu", a spus Iohannis, într-o conferinţă de presă la Palatul Cotroceni.



El a apreciat că discuţia cu cei doi oficiali a fost una constructivă şi că lucrurile s-au lămurit.



"S-au lămurit lucrurile şi urmează ca ei împreună să găsească soluţiile la problemele care ar putea să apară, să lămurească neînţelegerile între cele două instituţii. Consider că problema s-a rezolvat", a completat şeful statului. AGERPRES/(A - autor: Florentina Peia, editor: Andreea Rotaru)